Deel van R102 naby Klein-Brakrivier oopgestel | Netwerk24
Deel van R102 naby Klein-Brakrivier oopgestel
Deur Jackie Kruger 12 Julie 2019 16:15
Die deel van die R102 tussen Tergniet en Fraaiuitsig naby Klein-Brakrivier wat vir verkeer oopgestel is.
’n Deel van die R102 wat onder konstruksie was tussen Tergniet en Fraaiuitsig naby Klein-Brakrivier in die Suid-Kaap, is vir verkeer oopgestel.
Dit is deel van ’n projek deur die Wes-Kaapse departemente van vervoer en openbare werke om die R102 tussen Hartenbos en Groot-Brakrivier, sowel as die DR1578 tussen Tergniet en Wolwedans, op te knap.
Die projek behoort teen April 2020 voltooi te wees, sê die departement in ’n verklaring.
Motoriste word gewaarsku om by die spoedgrens te hou op die deel van die pad wat oopgestel is. Volgens die departement is dit nie ideaal om die pad in die winter vir verkeer oop te stel nie weens die risiko dat die nuwe padoppervlak beskadig kan word. Indien skade wel sou voorkom, sal stop-en-ry-beheerpunte weer ingestel moet word.
Die kruising by De Dekke in Groot-Brakrivier is in ’n verkeersirkel omskep en die verkeerseiland is onder konstruksie.
Die tweerigting-stop-en-ry-beheerpunt by Fraaiuitsig is in ’n drierigting-beheerpunt omskep en effens langer wagtye kan verwag word.
Die deel tussen De Dekke en Fraaiuitsig is steeds ’n konstruksieterrein.
Motoriste wat die R102 gebruik word gevra om versigtig te bestuur. Konstruksiewerk sal nog vir die volgende nege maande aan albei kante van die pad voorkom, insluitende die deel wat oopgestel is tussen Tergniet en Fraaiuitsig.
Meer oor: Klein-Brakrivier | R102